Roberto Bettega

Roberto Bettega (Turin, 27 dë dzèmber dël 1950) a l'é un dirigent sportiv e a l'é stàit fotbaleur piemontèis con ël ròl d'atacant. A l'é stàit un sìmbol ëd la Juventus tra 'l 1970 e 'l 1983 e 'dcò ant la Selession italian-a a l'ha avù motobin ëd boneur. Dal 1994 al 2006 a l'é stàit dirigent ëd la società bianca e nèira, tornand a esslo për un curt perìod dël 2010. 

 Cariera 

Dòp che a l'ha fàit tuta soa preparassion ant la squadra dij giovo dla Juventus, a l'han mandalo për n'ani an Serie B al Varèis (1969-70) an col ani-lì antrenà da Nils Liedholm. Bettega a l'ha dàit na man a la squadra lombarda con 13 grije che a l'han fàit cadò ëd la promossion ai varesòt.

Torna intrà a la Juventus dël 1970-71 a l'é restà con la società turinèisa për 13 ani (valadì fin-a al 1983). Sò agiut a l'é stàit motobin amportant për ij bianch e nèir: già ant la prima stason a l'ha giugà 42 partìe tra campionà, Copa Italia e Copa dle Fere (valadì la Copa UEFA dël di d'ancheuj) an marcand 21 grije. Soa prima partìa an Serie A a l'ha giugala al 27 dë stémber dël 1970 sël camp dël Catania andoa a l'ha marcà la grija dla vitòria.

A l'ha giugà an tut 480 partìe con la maja bianca e nèira (326 an Serie A, 73 an Copa Italia, 31 an Copa dij Campion, 8 an Copa dle Cope e 42 an Copa UEFA), an marcand 178 grije (129 an Serie A, 22 an Copa Italia, 7 an Copa Campion, 1 an Copa dle Cope e 19 an Copa UEFA), e ancheuj a l'é 'l ters marcador ant la stòria dla Juventus darera a Alessandro Del Piero e Giampiero Boniperti.

A l'ha giugà soa ùltima partìa con la Juventus ant la malurosa final ëd Copa Campion a Atene contra l'Amborgh.

 Canadà 

Chità la sità 'd Turin a l'é mudasse për n'ani ant la North American Soccer League e a l'ha giugà për la squadra canadèisa dij Toronto Blizzard.

 Selession italian-a 

Bettega a l'ha giugà soa prima partìa ant la Selession italian-a dël 1975 contra la Finlandia e a l'ha partecipà ai Mondiaj dël 1978 an Argentin-a an marcand nomach na grija, pròpi ai padron ëd ca.

Con la Selession a l'ha fàit 19 grije an 42 partìe.

 Artorn a la Juve 

Dël 1994 Umberto Agnelli a l'ha ciamalo ant la società coma dirigent e parèj a l'é nàita la famosa triade con Luciano Moggi e Antonio Giraudo. Dòp lë scàndol ëd "Fotbalòpol" a l'é restà ancora n'ani (fin-a al 2007) e peui a l'ha chità la società bianca e nèira.

Bettega, Roberto
Bettega, Roberto
Bettega, Roberto